HEMRAJ จับมือพันธมิตรพัฒนาโรงไฟฟ้าขนาดเล็ก 5 โครงการ มูลค่า 3.4 หมื่นลบ.
HEMRAJ จับมือพันธมิตร “กัลฟ์ เอ็มพี” ลุยพัฒนาโรงไฟฟ้าขนาดเล็ก 5 โครงการ มูลค่าลงทุน 3.4 หมื่นลบ.โดยโรงไฟฟ้าแต่ละแห่งจะมีกำลังการผลิตระหว่าง 120-130 เมกะวัตต์
22 ม.ค. 2559

นายเดวิด นาร์โดน กรรมการผู้จัดการ และประธานเจ้าหน้าที่บริหาร บริษัท เหมราชพัฒนาที่ดิน จำกัด (มหาชน) หรือ HEMRAJ เปิดเผยว่า บริษัท เหมราช เอ็นเนอร์ยี่ จำกัด ซึ่งเป็นบริษัทในเครือได้ลงนามในข้อตกลงร่วมทุนกับบริษัท กัลฟ์ เอ็มพี จำกัด ซึ่งเป็นบริษัทร่วมทุนระหว่างบริษัท กัลฟ์ เอ็นเนอร์จี ดีเวลลอปเมนท์ จำกัด และบริษัท มิตซุย แอนด์ โค จำกัด เพื่อพัฒนาโครงการโรงไฟฟ้าขนาดเล็ก (SPP) ระบบ Cogeneration 5 โครงการ ในนิคมอุตสาหกรรมของเหมราชฯ
ทั้งนี้ บริษัท เหมราช เอ็นเนอร์ยี่ จำกัด เข้าถือครองหุ้นในสัดส่วน 25.01% และบริษัท กัลฟ์ เอ็มพี จำกัด ถือครองหุ้น 74.99% ในแต่ละโครงการโรงไฟฟ้า SPP ทั้ง 5 โครงการ 
โดยมีมูลค่าการลงทุนในโครงการโรงไฟฟ้าขนาดเล็กทั้ง 5 โครงการรวมทั้งสิ้น 34,000 ล้านบาท  โรงไฟฟ้าแต่ละแห่งจะมีกำลังการผลิตระหว่าง 120-130 เมกะวัตต์ และจะตั้งอยู่ในนิคมอุตสาหกรรมเหมราชอีสเทิร์นซีบอร์ดสองแห่ง และนิคมอุตสาหกรรมอีสเทิร์นซีบอร์ดอีกสามแห่ง โดยมีกำหนดการเริ่มดำเนินการผลิตดังนี้
          1.บริษัท กัลฟ์ วีทีพี จำกัด         130 เมกะวัตต์                1 พฤษภาคม 2560
          2.บริษัท กัลฟ์ ทีเอส 1 จำกัด     130 เมกะวัตต์                1 กรกฎาคม 2560
          3.บริษัท กัลฟ์ ทีเอส 2 จำกัด     130 เมกะวัตต์                1 กันยายน 2560
          4.บริษัท กัลฟ์ ทีเอส 3 จำกัด     120 เมกะวัตต์                1 พฤศจิกายน 2560
          5.บริษัท กัลฟ์ ทีเอส 4 จำกัด     120 เมกะวัตต์                1 มกราคม 2561
นอกจากนี้ ทั้งสองบริษัทจะลงนามในข้อตกลงร่วมทุนฉบับที่ 6 สำหรับโครงการโรงไฟฟ้ากัลฟ์ เอ็นแอลแอล 2 ซึ่งเป็นโรงไฟฟ้าขนาดเล็ก (SPP) เช่นกัน มูลค่า 6,400 ล้านบาท ในปี 2559 อีกด้วย
นอกจากนี้ การลงทุนพัฒนาโรงไฟฟ้าเป็นนโยบายสำคัญส่วนหนึ่งในการขยายฐานรายได้ให้กว้างขึ้น และเพิ่มรายได้ให้กับบริษัทมากขึ้น
ทั้งนี้ การร่วมทุนครั้งใหม่นี้จะทำให้ธุรกิจสาธารณูปโภคของเหมราชฯ แข็งแกร่งขึ้น เพื่อสร้างสัดส่วนรายได้จากการดำเนินงานของบริษัทให้ได้ราว 1 ใน 3 ส่วนของรายได้ทั้งหมด